Audito ir APSKAITOS tarnybOS DIREKTORIUS

ĮSAKYMAS

DĖL VIEŠOSIOS ĮSTAIGOS LIETUVOS RESPUBLIKOS APSKAITOS INSTITUTO STANDARTŲ TARYBOS 2003 M. GRUODŽIO 18 D. NUTARIMO NR. 1 „DĖL VERSLO APSKAITOS STANDARTŲ PATVIRTINIMO“ 9 PUNKTO PAKEITIMO

2014 m. gruodžio 18 d. Nr. VAS-33

Vilnius

Vadovaudamasis Lietuvos Respublikos buhalterinės apskaitos įstatymo 3 straipsnio 4 dalimi, Lietuvos Respublikos Vyriausybės 2002 m. kovo 12 d. nutarimo Nr. 348 „Dėl įgaliojimų suteikimo įgyvendinant Lietuvos Respublikos buhalterinės apskaitos įstatymą ir Lietuvos Respublikos įmonių finansinės atskaitomybės įstatymą“ 1.1.1 punktu ir atsižvelgdamas į Apskaitos standartų komiteto 2014 m. gruodžio 18 d. nutarimą Nr. 24-16-7.3:

1. Pakeičiu 9-ąjį verslo apskaitos standartą „Atsargos“, patvirtintą viešosios įstaigos Lietuvos Respublikos apskaitos instituto standartų tarybos 2003 m. gruodžio 18 d. nutarimo Nr. 1 „Dėl verslo apskaitos standartų patvirtinimo“ 9 punktu, ir:

1.1. 8 punktą išdėstau taip:

„8. Atsargos, įsigytos užsienio valiuta, apskaitoje registruojamos finansinių ataskaitų valiuta, taikant pirkimo dieną galiojusį apskaitoje taikomą euro ir užsienio valiutos santykį, nustatytą vadovaujantis Lietuvos Respublikos buhalterinės apskaitos įstatymu (toliau – užsienio valiutos kursas).“

1.2. 33 punktą išdėstau taip:

„33. Atsargos, kurių grynoji galimo realizavimo vertė nustatyta užsienio valiuta, turi būti parodytos taikant grynosios galimo realizavimo vertės nustatymo metu galiojusį užsienio valiutos kursą.“

2. Nustatau, kad šis įsakymas įsigalioja nuo 2015 m. sausio 1 d.

Direktorius	Audrius Linartas